b'\n_START_ARTICLE_\nBurislav\n_START_PARAGRAPH_\nBurislav (Burisleif, Byrislaw, d\xc3\xb8d 1008) if\xc3\xb8lge sagalitteraturen navn p\xc3\xa5 mytisk konge i Vendland. Han er sagt \xc3\xa5 v\xc3\xa6re far til Gunhild (\xc5\x9awi\xc4\x99tos\xc5\x82awa av Polen), Astrid og Geira. Gunhild var, if\xc3\xb8lge sagaen, gift med danekongen Svein Tjugeskjegg. Astrid ble gift med den mytiske lederen for Jomsvikingene, Sigvalde jarl, og Snorre Sturlason hevder at Olav Tryggvason giftet seg med Geira sist p\xc3\xa5 980-tallet. Burislav selv ble senere gift med Tyra Haraldsdatter, s\xc3\xb8ster av Svein Tjugeskjegg og datter av kong Harald Bl\xc3\xa5tann av Danmark som et ledd i fredsavtalen mellom jomsvikingene og danskekongen etter slaget ved Hj\xc3\xb8rungav\xc3\xa5g i 986._NEWLINE_Burislavs identitet er usikker. Det er lansert flere teorier om hvem han var: Han kan ha v\xc3\xa6rt en slavisk prins som ikke er beskrevet andre steder, det kan ha v\xc3\xa6rt sagaforfatternes mer generelle betegnelse p\xc3\xa5 slaviske prinser eller herskere, eller det kan ha v\xc3\xa6rt kong Mieszko I av Polen eller hans s\xc3\xb8nn kong Boleslaw I av Polen.'